Foto’s en video: Apple stel 3 nuwe iPhones bekend | Maroela Media
Foto: Foto: AP Photo/Marcio Jose Sanchez
Tim Cook, uitvoerende hoof van Apple, het die iPhone XS, iPhone XS Max en die iPhone XR bekend gestel.
Die iPhone XS en XS Max lyk dieselfde as die iPhone X wat verlede jaar bekend gestel is, net groter en beter. Daar is ook verbeteringe in terme van spoed, verwerking en die gehalte van foto’s en video’s.
Daar is soos met die iPhone X weggedoen met die “tuisknoppie” en 3D-gesigherkenning word gebruik om die toestel te ontsluit. Die iPhone XS se skerm is 14,7 cm groot terwyl die XS Max spog met iPhone se grootste skerm nog – 16,5 cm.
Die iPhone XS Mac en iPhone XS. Foto: AP Photo/Marcio Jose Sanchez
Beide die XS en XS Max bevat ŉ A12 Bionic-skyfie wat 5 000 miljard berekeninge per sekonde kan uitvoer en volgens Apple sal die fone se batterye minstens ŉ uur en ŉ half langer hou as die iPhone X.
Die iPhone XS se prys begin by $999 terwyl die iPhone XS Max jou minstens $1 099 uit die sak gaan jaag. Dié fone sal na verwagting reeds teen die einde van die maand in Suid-Afrika beskikbaar wees, maar die plaaslike pryse is nog nie bekend nie.
Apple het ook sy “goedkoper” iPhone bekend gestel, naamlik die iPhone XR. Die skerm is van goedkoper LCD-tegnologie en is 15,5 cm groot. Daar is ook hier met die “tuisknoppie” weggedoen. Die foon se prys begin by $749 en sal van ongeveer einde Oktober beskikbaar wees. Die iPhone XR bevat ook die A12 Bionic-skyfie.
Daar is verder tydens die bekendstelling van die fone aangekondig dat die jongste Apple-bedryfstelsel volgende week uitgereik sal word.
Apple het ook veranderinge aan sy nuutste horlosie, die Apple Series 4, aangekondig. Dit sluit in ŉ hartmonitor wat volgens die maatskappy ŉ onreëlmatige hartklop sal kan identifiseer en ŉ elektrokardiogram kan uitvoer.
Die horlosie sal glo voorts kan bespeur wanneer iemand val, en boonop kan onderskei tussen wanneer iemand net struikel of val. Indien die gebruiker glo nie binne ŉ minuut ná ŉ val reageer nie, sal die horlosie mediese bystand ontbied.
Dit is nog nie duidelik wanneer die nuwe horlosie beskikbaar sal wees nie.
Ouboet · 6 maande gelede
Die iPhone is soos die “top of the range” Toyota Fortuner: duur, maar sal jou nooit in die steek laat nie.